text: Прыхільнікаў так уразіў «Магутны Божа» ад NaviBand, што гурт вырашыў запісаць гімн цалкам ВІДЭА
  Відэа салісткі NaviBand Ксеніі Жук, на якім яна а капэла выконвае песню «Магутны Божа», атрымае працяг — магчыма, гурт запіша песню цалкам.
  «Я б вельмі хацела гэта зрабіць: «Магутны Божа» — адна з маіх улюбёных песень пра Беларусь, я памятаю яе яшчэ з дзяцінства, яна быццам упісана ў мой генетычны код. Калі баліць, заўсёды яе ўспамінаю, а цяпер, канешне, баліць», — кажа спявачка.
  Паводле Ксеніі, традыцыя спяваць у храмах з'явілася ў гурце падчас каранавіруса, калі яны з Арцёмам Лук'яненкам шмат вандравалі па Беларусі і аднойчы, калі ў адным з касцёлаў нікога не было, вырашылі ў ім нешта выканаць. Такім чынам з'явіўся і запіс у варшаўскім саборы.
  «Думаю, усе зразумелі, пра што я заспявала. «Магутны Божа» — гімн сённяшняй Беларусі. Тое, што сёння адбываецца, — цяжка і балюча, і гэтай песняй мы разам з усімі молімся за нашу краіну».
  Гурт NaviBand атрымаў шмат водгукаў на відэазапіс: «Тое, што нас падтрымалі, вельмі прыемна, — цяпер будзем штосьці прыдумляць, але калі ўрэшце мы запішам песню цалкам, гэта будзе імправізацыя».